Subject: Tammemäe III liivakarjääri korrastamise edukuse arutelu
From: "Marin Varblane" <[email-masked]>
To: "RKIK Info" <[email-masked]>, "Maigi Tenisson" <[email-masked]>
Date: Wed, 3 Jun 2026 08:15:36 +0000

Tere!

AS TREV-2 Grupp (registrikood 10047362) omab Tammemäe III liivakarjääri mäeeraldisel kaevandamiseks keskkonnaluba nr KMIN-104 (kehtiv kuni 10.09.2033). Loa omaja täitis loast tulenevaid kohustusi ning korrastas kaevandatud maa osaliselt. Korrastatud alale loodi tehisveekogu ja kõrede elupaik. Keskkonnaamet tunnistas 30.05.2024 korraldusega nr DM-127825-8 Tammemäe III liivakarjääri mäeeraldise ja mäeeraldise teenindusmaa osaliselt korrastatuks. 

Kõre (Epidalea calamita, I kaitsekategooria liik) riikliku seire raames on tulnud murettekitavad tõdemused Männiku ja Tammemäe elupaikadest. Sigimisveekogude kaldaalal olnud nüüdseks ära tasandatud liivavall oli ilmselt kõrede üks peamisi talvitus- ja varjekohti. Pärast valli likvideerimist langes kõrede arvukus drastiliselt. Sigimisveekogude kaldaalal toimunud pideva katendi ja pinnase veo tõttu sattus tuuleerosiooni mõjul sigimisveekogudesse ohtralt toitaineid, mis hoogustas veekogude ja nende kaldaala kinnikasvamist, mille järel muutusid sigimisveekogud kõredele ebasobivaks.

Keskkonnaamet andis loa omajale 11.05.2026 kirjaga nr DM-127825-9 tekkinud olukorrast teada ning selgitas, et kuna korrastamisel tuli ala kujundada kõre püsielupaigaks, kuid sigimistiigid oma otstarvet ei täida, võib seda käsitleda kui korrastamisel tehtud viga. Maapõueseaduse § 88 sätestab, et kui kolme aasta jooksul pärast kaevandatud maa korrastamise kohustuse täidetuks tunnistamist ilmnevad olulised keskkonnahäiringud, mida ei olnud võimalik kaevandatud maa korrastamise kohustuse täidetuks tunnistamise ajal ette näha, kuid mis on tingitud kaevandatud maa korrastamise nõuete või korrastamisprojekti eiramisest, on nende kõrvaldamise kohustus korrastamiseks kohustatud olnud isikul. 

Anname teada, et Keskkonnaamet kavandab loa omaja ja liigieksperdiga Tammemäe III kõretiikide juures kohtuda 02.07.2026 kell 13:00, et arutada võimalikke edasisi samme. Käesolevaga palume korrastatud ala kinnistu (71801:001:0982) omaja volitatud asutusel, Riigi Kaitseinvesteeringute Keskusel teatada, kui nimetatud kuupäeval ja kellaajal ei ole meil mingil põhjusel lubatud või võimalik alale minna. Ühtlasi olete maaomanikuna oodatud sellel kohtumisel osalema.

Käesolev kiri on infoks edastatud ka Saku valla keskkonnaspetsialistile. Kohaliku omavalitsuse üksus võib soovi korral samuti kohtumisel osaleda. 

Lugupidamisega

Marin Varblane

vanemspetsialist | maapõuebüroo         

ringmajanduse osakond | Keskkonnaamet

Paala tee 4  | 71014 Viljandi

+ 372 5692 7090

www.keskkonnaamet.ee <http://www.keskkonnaamet.ee/>  | www.kaitsealad.ee <http://www.kaitsealad.ee/>  
Keskkonnaamet Facebookis <https://www.facebook.com/Keskkonnaamet/>  

Loome ja hoiame koos head elukeskkonda